CELEX: 32022D0392
Language: bg
Date: 2022-03-03 00:00:00
Title: Решение (ЕС) 2022/392 на Съвета от 3 март 2022 година относно позицията, която трябва да се заеме от името на Европейския съюз в рамките на Комисията за риболова в северната част на Тихия океан

9.3.2022   
               
               
                  BG
               
               
                  Официален вестник на Европейския съюз
               
               
                  L 79/31
               
            
         РЕШЕНИЕ (ЕС) 2022/392 НА СЪВЕТА
         от 3 март 2022 година
         относно позицията, която трябва да се заеме от името на Европейския съюз в рамките на Комисията за риболова в северната част на Тихия океан
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз, и по-специално член 43 във връзка с член 218, параграф 9 от него,
         като взе предвид предложението на Европейската комисия,
         като има предвид, че:
         
                     (1)
                  
                  
                     С Решение (ЕС) 2022/314 на Съвета (1) Съюзът се присъедини към Конвенцията за опазване и управление на рибните ресурси в открито море в северната част на Тихия океан (наричана по-нататък „Конвенцията“), с която се учредява Комисията за риболова в северната част на Тихия океан (NPFC).
                  
               
                     (2)
                  
                  
                     NPFC отговаря за приемането на мерки за опазване и управление, насочени към постигането на целите на Конвенцията. Възможно е тези мерки да придобият обвързващ характер по отношение на Съюза.
                  
               
                     (3)
                  
                  
                     В Регламент (ЕС) № 1380/2013 на Европейския парламент и на Съвета (2) се предвижда задължение за Съюза да гарантира, че дейностите, свързани с риболова и аквакултурите, са екологично устойчиви в дългосрочен план и се управляват по начин, който съответства на целите за постигане на икономически и социални ползи и ползи за заетостта, както и за осигуряване на продоволственото снабдяване. В него също така се посочва, че Съюзът трябва да прилага подхода на предпазливост към управлението на рибарството, като целта е да се гарантира, че експлоатацията на живите морски биологични ресурси осигурява възстановяването и поддържането на популациите на улавяните видове над нивата, позволяващи максимален устойчив улов. Наред с това в регламента се предвижда задължение за Съюза да предприема мерки за опазване и управление въз основа на най-добрите налични научни становища, да оказва подкрепа при развитието на научните познания и становища, постепенно да премахне изхвърлянето на улов и да насърчава методи за риболов, които допринасят за по-селективен риболов, за избягване и, доколкото е възможно, за намаляване на нежелания улов, както и за риболов, който има слабо въздействие върху морската екосистема и рибните ресурси. В Регламент (ЕС) № 1380/2013 изрично се предвижда, че Съюзът трябва да прилага тези цели и принципи при осъществяването на своите външни отношения в областта на рибарството.
                  
               
                     (4)
                  
                  
                     Както се посочва в съвместното съобщение на върховния представител на Съюза по въпросите на външните работи и политиката на сигурност и на Комисията от 10 ноември 2016 г., озаглавено „Международно управление на океаните: приносът на ЕС за отговорното управление на океаните“, и заключенията на Съвета от 24 март 2017 г. със същото заглавие, насърчаването на мерките за подкрепа и повишаване на ефективността на регионалните организации за управление на рибарството и, когато е уместно, за подобряване на тяхното управление са в центъра на действието на ЕС в рамките на тези форуми.
                  
               
                     (5)
                  
                  
                     В съобщението на Комисията до Европейския парламент, Съвета, Европейския икономически и социален комитет и Комитета на регионите от 16 януари 2018 г., озаглавено „Европейска стратегия за пластмасите в кръговата икономика“, се посочват конкретни мерки за намаляване на отпадъците от пластмаси и замърсяването на морската среда, както и за ограничаване на случаите на загуба или изоставяне на риболовни уреди в морето.
                  
               
                     (6)
                  
                  
                     Целесъобразно е да се установи позицията, която трябва да се заеме от името на Съюза в рамките на NPFC за периода 2022—2027 г., тъй като мерките на NPFC за опазване и изпълнение ще бъдат обвързващи за Съюза и могат да окажат съществено въздействие върху съдържанието на правото на Съюза, и по-специално регламенти (ЕО) № 1005/2008 (3) и (ЕО) № 1224/2009 на Съвета (4) и Регламент (ЕС) 2017/2403 на Европейския парламент и на Съвета (5).
                  
               
                     (7)
                  
                  
                     Предвид изменящия се характер на рибните ресурси в зоната на прилагане на Конвенцията, както е определено в член 4, параграф 1 от Конвенцията (наричана по-нататък „зоната на Конвенцията“) и произтичащата от това необходимост в позицията на Съюза да бъдат взети под внимание някои нови обстоятелства, включително новата научна и друга важна информация, представена преди или по време на заседанията на NPFC, следва да бъдат установени процедури във връзка с ежегодното уточняване на позицията на Съюза за периода 2022—2027 г., които са съобразени с принципа на взаимно лоялно сътрудничество между институциите на Съюза, залегнал в член 13, параграф 2 от Договора за Европейския съюз,
                  
               ПРИЕ НАСТОЯЩОТО РЕШЕНИЕ:
         
            Член 1
            Позицията, която трябва да се заеме от името на Съюза на заседанията на Комисията за риболова в северната част на Тихия океан (NPFC), е определена в приложение I.
         
         
            Член 2
            Ежегодното уточняване на позицията на Съюза, която трябва да се заеме на заседанията на NPFC, се извършва в съответствие с приложение II.
         
         
            Член 3
            Позицията на Съюза, определена в приложение I, се оценява и при необходимост се преразглежда от Съвета по предложение на Комисията най-късно до годишното заседание на NPFC през 2028 г.
         
         
            Член 4
            Настоящото решение влиза в сила в деня на приемането му.
         
         
            Съставено в Брюксел на 3 март 2022 година.
            
               
                  За Съвета
               
               
                  Председател
               
               G. DARMANIN
            
         
         
            (1)  Решение (ЕС) 2022/314 на Съвета от 15 февруари 2022 г. относно присъединяването на Европейския съюз към Конвенцията за опазване и управление на рибните ресурси в открито море в северната част на Тихия океан (ОВ L 55, 28.2.2022 г., стр. 12).
         
            (2)  Регламент (ЕС) № 1380/2013 на Европейския парламент и на Съвета от 11 декември 2013 г. относно общата политика в областта на рибарството, за изменение на регламенти (ЕО) № 1954/2003 и (ЕО) № 1224/2009 на Съвета и за отмяна на регламенти (ЕО) № 2371/2002 и (ЕО) № 639/2004 на Съвета и Решение 2004/585/ЕО на Съвета (ОВ L 354, 28.12.2013 г., стр. 22).
         
            (3)  Регламент (ЕО) № 1005/2008 на Съвета от 29 септември 2008 г. за създаване на система на Общността за предотвратяване, възпиране и премахване на незаконния, недеклариран и нерегулиран риболов, за изменение на регламенти (ЕИО) № 2847/93, (ЕО) № 1936/2001 и (ЕО) № 601/2004 и за отмяна на регламенти (ЕО) № 1093/94 и (ЕО) № 1447/1999 (ОВ L 286, 29.10.2008 г., стр. 1).
         
            (4)  Регламент (ЕО) № 1224/2009 на Съвета от 20 ноември 2009 г. за създаване на система за контрол на Съюза за гарантиране на спазването на правилата на общата политика в областта на рибарството, за изменение на регламенти (ЕО) № 847/96, (ЕО) № 2371/2002, (ЕО) № 811/2004, (ЕО) № 768/2005, (ЕО) № 2115/2005, (ЕО) № 2166/2005, (ЕО) № 388/2006, (ЕО) № 509/2007, (ЕО) № 676/2007, (ЕО) № 1098/2007, (ЕО) № 1300/2008, (ЕО) № 1342/2008 и за отмяна на регламенти (ЕИО) № 2847/93, (ЕО) № 1627/94 и (ЕО) № 1966/2006 (ОВ L 343, 22.12.2009 г., стр. 1).
         
            (5)  Регламент (ЕС) 2017/2403 на Европейския парламент и на Съвета от 12 декември 2017 г. относно устойчивото управление на външните риболовни флотове и за отмяна на Регламент (ЕО) № 1006/2008 на Съвета (ОВ L 347, 28.12.2017 г., стр. 81).
      
      
         
            ПРИЛОЖЕНИЕ I
            ПОЗИЦИЯ, КОЯТО ТРЯБВА ДА СЕ ЗАЕМЕ ОТ ИМЕТО НА СЪЮЗА В РАМКИТЕ НА КОМИСИЯТА ЗА РИБОЛОВА В СЕВЕРНАТА ЧАСТ НА ТИХИЯ ОКЕАН
            1.   ПРИНЦИПИ
            В рамките на Комисията за риболова в северната част на Тихия океан (NPFC) Съюзът:
            
                        а)
                     
                     
                        действа в съответствие с целите и принципите, които си е поставил в рамките на общата политика в областта на рибарството, по-специално чрез подхода на предпазливост, и целите, свързани с постигането на максимален устойчив улов, както е посочено в член 2, параграф 2 от Регламент (ЕС) № 1380/2013, така че да се насърчи прилагането на екосистемен подход към управлението на рибарството, да се предотврати и намали, доколкото е възможно, нежеланият улов и постепенно да се премахне изхвърлянето на улов, да се сведе до минимум негативното въздействие на риболовните дейности върху морските екосистеми и техните местообитания, и да се осигури — посредством насърчаване на икономически жизнеспособен и конкурентоспособен сектор на рибарството в Съюза — справедлив жизнен стандарт за хората, чийто поминък зависи от риболовните дейности, като същевременно се отчитат интересите на потребителите;
                     
                  
                        б)
                     
                     
                        се стреми да осигури подходящо участие на заинтересованите страни в подготвителния етап на мерките на NPFC и гарантира, че мерките, приети в рамките на NPFC, са в съответствие с целите на Конвенцията за опазване и управление на рибните ресурси в открито море в северната част на Тихия океан (наричана по-нататък „Конвенцията“);
                     
                  
                        в)
                     
                     
                        гарантира, че приетите в рамките на NPFC мерки са съгласувани с международното право, и по-специално с разпоредбите на Конвенцията на Обединените нации (ООН) по морско право от 10 декември 1982 г., Споразумението на ООН, свързано с опазването и управлението на трансгранично преминаващите и далекомигриращите рибни запаси от 4 декември 1995 г., Споразумението на Организацията за прехрана и земеделие (ФAO) за насърчаване на спазването на международните мерки за опазване и управление от риболовните кораби в открито море от 24 ноември 1993 г. и Споразумението на ФАО за мерките на пристанищната държава от 22 ноември 2009 г.;
                     
                  
                        г)
                     
                     
                        насърчава позициите, съобразени с най-добрите практики на регионалните организации за управление на рибарството (РОУР), които участват в управлението на рибарството в съответната зона;
                     
                  
                        д)
                     
                     
                        се стреми към съгласуваност и полезно взаимодействие с провежданата от Съюза политика в рамките на двустранните му отношения в областта на рибарството с трети държави, и гарантира съгласуваност с другите си политики — по-специално в областта на външните отношения, околната среда, търговията, развитието, научните изследвания и иновациите;
                     
                  
                        е)
                     
                     
                        гарантира спазването на международните ангажименти на Съюза;
                     
                  
                        ж)
                     
                     
                        спазва заключенията на Съвета от 19 март 2012 г. във връзка със съобщението на Комисията относно външното измерение на общата политика в областта на рибарството;
                     
                  
                        з)
                     
                     
                        се стреми да създаде равноправни условия за флота на Съюза в зоната на прилагане на Конвенцията, както е определено в член 4, параграф 1 от Конвенцията (наричана по-нататък „зоната на Конвенцията“), въз основа на същите принципи и стандарти като тези, приложими съгласно правото на Съюза, и да насърчава еднаквото прилагане на тези принципи и стандарти;
                     
                  
                        и)
                     
                     
                        спазва заключенията на Съвета от 3 април 2017 г. относно съвместното съобщение на върховния представител на Съюза по въпросите на външните работи и политиката на сигурност и на Комисията от 10 ноември 2016 г., озаглавено „Международно управление на океаните: приносът на ЕС за отговорното управление на океаните“, и насърчава мерките за подпомагане и повишаване на ефективността на NPFC и, когато е уместно, за подобряване на нейното управление и постигнатите от нея резултати, по-специално по отношение на науката, спазването на правилата, прозрачността и вземането на решения;
                     
                  
                        й)
                     
                     
                        насърчава координацията между РОУР и регионалните морски конвенции, както и — когато е целесъобразно — сътрудничеството със световни организации в рамките на техните мандати;
                     
                  
                        к)
                     
                     
                        насърчава механизмите за сътрудничество между РОУР, отговарящи за улова на видове, различни от риба тон, които механизми са подобни на т.нар. „процес от Кобе“ по отношение на РОУР за рибата тон.
                     
                  2.   НАСОКИ
            При необходимост Съюзът се стреми да подкрепя предприемането на следните действия от страна на NPFC:
            
                        а)
                     
                     
                        мерки за опазване и управление на рибните ресурси в зоната на Конвенцията въз основа на най-добрите налични научни становища, включително общ допустим улов и квоти или регулиране на усилието по отношение на живите морски биологични ресурси, регулирани от NPFC, с които мерки би могло да се постигне равнището на експлоатация, позволяващо максимален устойчив улов. При необходимост тези мерки за опазване и управление включват специални мерки за запасите, които са подложени на прекомерен улов, за да се гарантира, че риболовното усилие отговаря на наличните възможности за риболов;
                     
                  
                        б)
                     
                     
                        мерки за предотвратяване, възпиране и премахване на незаконния, недеклариран и нерегулиран риболов в зоната на Конвенцията, включително списък на риболовните кораби, извършващи такъв риболов;
                     
                  
                        в)
                     
                     
                        мерки за наблюдение, контрол и надзор в зоната на Конвенцията с цел да се осигури ефективност на контрола и спазване на мерките, приети в рамките на NPFC;
                     
                  
                        г)
                     
                     
                        мерки за максимално ограничаване на отрицателното въздействие на риболовните дейности върху морското биологично разнообразие и морските екосистеми и техните местообитания, включително мерки за намаляване на замърсяването на морската среда и предотвратяване на изхвърлянето на пластмаси в морето, както и за намаляване на въздействието на намиращите се в морето пластмаси върху морското биологично разнообразие и морските екосистеми, мерки за защита на уязвимите морски екосистеми в зоната на Конвенцията в съответствие с конвенцията и с Международните насоки на ФАО за управление на дълбоководния риболов в открито море от 29 август 2008 г. и мерки за избягване и намаляване, доколкото е възможно, на нежелания улов, включително и по-специално на уязвимите морски видове, както и за постепенно премахване на изхвърлянето на улов;
                     
                  
                        д)
                     
                     
                        мерки за намаляване на въздействието на изоставените, изгубени или изхвърлени по друг начин риболовни уреди в океаните и за улесняване на идентифицирането и прибирането на тези уреди;
                     
                  
                        е)
                     
                     
                        препоръки — когато е целесъобразно и дотолкова, доколкото е разрешено по силата на съответните учредителни документи — които насърчават прилагането на Конвенцията на Международната организация на труда относно условията на труд в сектора на риболова от 14 юни 2007 г.;
                     
                  
                        ж)
                     
                     
                        мерки, с които се забранява риболовът, извършван единствено с цел добиване на перки от акули, и с които се изисква всички акули да бъдат разтоварвани с всичките си естествено прикрепени към трупа перки;
                     
                  
                        з)
                     
                     
                        когато е целесъобразно — съвместни подходи с други РОУР, и по-специално с тези от тях, които участват в управлението на рибарството в същия регион;
                     
                  
                        и)
                     
                     
                        допълнителни технически мерки, основани на становища на спомагателните органи и работните групи на NPFC.
                     
                  
      
      
         
            ПРИЛОЖЕНИЕ II
            ЕЖЕГОДНО УТОЧНЯВАНЕ НА ПОЗИЦИЯТА, КОЯТО ТРЯБВА ДА СЕ ЗАЕМЕ ОТ ИМЕТО НА СЪЮЗА НА ЗАСЕДАНИЯТА НА КОМИСИЯТА ЗА РИБОЛОВА В СЕВЕРНАТА ЧАСТ НА ТИХИЯ ОКЕАН
            Преди всяко заседание на Комисията за риболова в северната част на Тихия океан (NPFC), когато този орган има за задача да приема решения с правно действие за Съюза, се предприемат необходимите действия, така че в позицията, която ще бъде изразена от името на Съюза, да бъде взета под внимание най-актуалната научна и друга важна информация, предадена на Комисията, в съответствие с принципите и насоките, определени в приложение I.
            За тази цел и въз основа на посочената информация Комисията представя на Съвета достатъчно рано преди всяко заседание на NPFC писмен документ, съдържащ предложеното уточняване на позицията, която трябва да се заеме от името на Съюза, за обсъждане и одобряване.
            Ако по време на заседание на NPFC не е възможно да се постигне споразумение — включително на място — позволяващо отразяването на нови елементи в позицията, която трябва да се заеме от името на Съюза, въпросът се отнася до Съвета или до подготвителните му органи.